《晚步城南》
清代·姚燮

沙原接衰草，远望如雪痕。斜日暂及照，水烟缘之昏。

大城黯将夕，地气先沄浑。风头向西山，下鸟追上云。

云鸟去苍莽，客意孤逡巡。适行随所休，少憩坡树根。

乱叶间青赭，衣上吹纷纷。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。